text: Knallertkører amok på familie
  14 april 2012 kl. 12.45
  En 18-årig knallertkører sprøjtede peberspray i øjnene på en 48-årig, da han påtalte hans hasarderede kørsel i Nørre Snede. Herefter truede den 18-årige mandens familie med en kniv.
  Truede familien med kniv
  Episoden skete på Falkevej i Nørre Snede torsdag aften kort før klokken 20.
  Herefter gik den 18-årige hen til den 48-åriges familie, som overværede episoden.
  - Han truer moderen og de tre børn med en kniv og siger, at han vil slå dem ihjel, fortæller vicepolitikommissær Michael Schultze fra lokalpolitiet i Herning.
  Klokken 21 anholdte politiet den 18-årige. Han blev kørt til lokalpolitistationen i Herning, hvor han har overnattet i detentionen.
  
  18-årig er varetægtsfængslet
  Den unge mand er fredag formiddag blevet afhørt. Klokken 11 blev han fremstillet i grundlovsforhør, hvor han blev varetægtsfængslet i tre uger.
  Han nægter sig skyldig, men den 18-årige har ikke kæret varetægtsfængslingen.
  Vicepolitikommissær Michael Schultze oplyser, at den 18-årige hører til på en institution ved Sabro.
  
  Familien har det godt
  Den 48-årige mand og hans familie blev afhørt i går aftes.
  Både den 48-årige og hans familie har det efter omstændighederne godt.
  